CELEX: 32012D0814
Language: da
Date: 2012-12-19 00:00:00
Title: 2012/814/EU, Euratom: Kommissionens gennemførelsesafgørelse af 19. december 2012 om ændring af beslutning 90/184/Euratom, EØF om bemyndigelse af Danmark til at beregne grundlaget for de momsbaserede egne indtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering (meddelt under nummer C(2012) 9538)

21.12.2012   
            
            
               DA
            
            
               Den Europæiske Unions Tidende
            
            
               L 352/56
            
         KOMMISSIONENS GENNEMFØRELSESAFGØRELSE
   af 19. december 2012
   om ændring af beslutning 90/184/Euratom, EØF om bemyndigelse af Danmark til at beregne grundlaget for de momsbaserede egne indtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering
   (meddelt under nummer C(2012) 9538)
   (Kun den danske udgave er autentisk)
   (2012/814/EU, Euratom)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til traktaten om oprettelse af Det Europæiske Atomenergifællesskab,
   under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13, og
   ud fra følgende betragtninger:
   
               (1)
            
            
               I henhold til artikel 371 i Rådets direktiv 2006/112/EF af 28. november 2006 om det fælles merværdiafgiftssystem (2) kan de medlemsstater, som pr. 1. januar 1978 fritog de transaktioner, der er anført i bilag X, del B, fortsætte med at fritage dem på de betingelser, der var gældende i hver af de berørte medlemsstater på samme dato; disse transaktioner skal tages med i beregningen af grundlaget for momsindtægterne.
            
         
               (2)
            
            
               For Danmarks vedkommende har Kommissionen med hjemmel i forordning (EØF, Euratom) nr. 1553/89 vedtaget beslutning 90/184/Euratom, EØF (3), der bemyndigede Danmark til med virkning fra 1. januar 1989 at beregne grundlaget for egne momsindtægter uden hensyntagen til visse transaktioner og, for andre transaktioners vedkommende, på basis af en tilnærmelsesvis vurdering.
            
         
               (3)
            
            
               Danmark har siden 1. januar 1995 momsbelagt de transaktioner, der er anført under nr. 2) i bilag X, del B, til direktiv 2006/112/EF, og den bemyndigelse, der blev givet i forbindelse hermed, bør derfor ophæves med virkning fra den dato.
            
         
               (4)
            
            
               Kommissionen har opfordret Danmark til at afklare, om der stadigvæk er behov for disse bemyndigelser, som Danmark fik uden tidsbegrænsning, og underrette Kommissionen herom; Danmark meddelte, at der var en bemyndigelse, nemlig bemyndigelsen til ikke at tage hensyn til transaktioner under nr. 2) i bilag X, del B, til direktiv 2006/112/EF, som var forældet.
            
         
               (5)
            
            
               Af hensyn til klarheden og gennemsigtigheden i EU-reglerne bør bestemmelser, der er blevet forældede eller ikke længere er gældende, ophæves.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Det Rådgivende Udvalg for Egne Indtægter —
            
         VEDTAGET DENNE AFGØRELSE:
   Artikel 1
   Artikel 1 i beslutning 90/184/Euratom, EØF ophæves.
   Artikel 2
   Denne afgørelse er rettet til Kongeriget Danmark.
   
      Udfærdiget i Bruxelles, den 19. december 2012.
      
         
            På Kommissionens vegne
         
         Janusz LEWANDOWSKI
         
            Medlem af Kommissionen
         
      
   
   
      (1)  EFT L 155 af 7.6.1989, s. 9.
   
      (2)  EUT L 347 af 11.12.2006, s. 1.
   
      (3)  EFT L 99 af 19.4.1990, s. 37.